聞楊和卿在館中讀易不去手贈以詩
作者：家鉉翁
朝代：宋

paragraphs: 人人讀醫經，知尊黄與岐。
楊子讀醫經，乃以羲文周孔而爲歸。
易中有妙義，醫中之奧與易相表裏。
六十四卦字字是心法，八十一篇篇篇具易理。
神聖工巧莫向外邊求，潔凈精微只此本心是。
君觀恒卦字之文，左心右日合而成。
心體湛然絕纖翳，日新又新常惺惺。
要之醫經本自易經出，前聖作之後聖述。
子以醫心會易心，三部九候中間有太極。